Паян районти шкулсенче 239 педагог тăрăшать. Вĕсен йышĕнче нумай çул ĕçлесе паха опыт пухнисем, тивĕçлĕ ĕçшĕн Хисеп грамотисемпе Тав хучĕсем, ятарлă паллăсем, хисеплĕ ятсем илнисем те вуншарăн. Пысăк квалификациллĕ педагогсен йышĕ çулран-çул хушăнса пырать. Çакă чăннипех те учительсен сăваплă ĕçне хисепе хунипе çыхăннă. Вĕренÿ сферинче курăмлă çитĕнÿсем тунăшăн, ачасене воспитани панă çĕрте нумай çул тÿрĕ кăмăлпа ĕçленĕшĕн Çĕнĕ Пăвари Лариса Викторова, Курнавăшри Надежда Кузнецова, Елчĕкри Татьяна Маркова, Аслă Елчĕкри Г.Н.Волков ячĕллĕ шкулти Надежда Хушкина вĕрентекенсем «Раççей Федерацийĕн вĕренÿпе воспитанийĕн хисеплĕ ĕçченĕ» кăкăр çине çакмалли паллăна илме тивĕçрĕç.